text: Det skal være slut med lægemangel
  03 november 2017 kl. 15.07
  Der kommer to ekstra praktiserende læger i Vejle Kommune, og dermed ser lægemanglen ud til at være løst.
  I starten af det nye år er der ikke længere lægemangel i Vejle Kommune, ifølge Vejle Kommune, Region Syddanmark og Praktiserende Lægers Forening (PLO). De har på et møde lagt en plan for, hvordan den seneste tids lægemangel i Vejle Kommune skal afhjælpes.
  Planen går blandt andet ud på at der er blevet udbudt to nye såkaldte ydernumre. Heraf er det ene blevet besat af Lægerne i Vissingsgade, og det andet har ansøgningsfrist i begyndelsen af november.
  Der har i øvrigt været et ydernummer ledigt i en periode, som netop er blevet besat fra 1. november.
  Det betyder i praksis, at der fra nytår er to ekstra praktiserende læger, hvilket ifølge Region Syddanmark løser lægemanglen, der eller har været i Vejle Kommune.
  Hvad er et ydernummer?
  Et ydernummer er det nummer, som blandt andet praktiserende læger får.Tildelingen af ydernumre er begrænset af behovet inden for et bestemt lokalområde, så der ikke er flere læger, end der er behov for.Det er repræsentanter for Danske Regioner og Praktiserende Læges Forening, som tildeler ydernumre til praktiserende læger.
  
  
  